Priekšlikums PADOMES LĒMUMS par priekšlikuma iesniegšanu Eiropas Savienības vārdā attiecībā uz papildu ķīmisko vielu iekļaušanu Stokholmas Konvencijas par noturīgajiem organiskajiem piesārņotājiem A pielikumā /* COM/2015/0133 final - 2015/0066 (NLE) */





PASKAIDROJUMA RAKSTS 1. PRIEKŠLIKUMA KONTEKSTS Stokholmas Konvencija par noturīgajiem organiskajiem piesārņotājiem (turpmāk "Konvencija"), kas apstiprināta ar Padomes Lēmumu 2006/507/EK[1], stājās spēkā 2004. gada 17. maijā. Šīs Konvencijas mērķis ir aizsargāt sabiedrības veselību un vidi pret noturīgiem organiskajiem piesārņotājiem. Konvencija nodrošina uz piesardzības principu balstītu sistēmu, lai izbeigtu ražot, lietot, importēt un eksportēt pašlaik divdesmit trīs bīstamākos noturīgos organiskos piesārņotājus, lai varētu nekaitīgā veidā ar tiem rīkoties un tos iznīcināt, kā arī likvidēt vai samazināt dažu noturīgu organisko piesārņotāju netīšu izplūdi. Ar Regulu (EK) Nr. 850/2004 par noturīgiem organiskajiem piesārņotājiem[2] Savienības tiesību aktos tiek iekļautas saistības, kas noteiktas Konvencijā un 1979. gada Konvencijai par gaisa pārrobežu piesārņojumu lielos attālumos pievienotajā Protokolā par noturīgajiem organiskajiem piesārņotājiem ("Protokols"), kas apstiprināts ar Padomes Lēmumu 259/2004/EK[3]. Konvencijas 8. panta 1. punkts nosaka, ka ikviena Konvencijas Puse var iesniegt sekretariātā priekšlikumu iekļaut kādu ķīmisko vielu Konvencijas A, B vai C pielikumā, ko pēc tam pārskata Noturīgo organisko piesārņotāju izvērtēšanas komisija, ievērojot 8. panta 3. un 4. punktu. Priekšlikumā ietver informāciju, kas norādīta D pielikumā. Pielikumu labojumu pieņemšanas procedūru reglamentē Konvencijas 22. pants. Saskaņā ar pieejamiem zinātniskajiem datiem un pārskata ziņojumiem, kā arī pienācīgi ņemot vērā Konvencijas D pielikumā izklāstītos skrīninga kritērijus, perfluoroktānskābe (PFOA), PFOA sāļi un PFOA radniecīgās vielas, kuras vidē var noārdīties, pārtopot par PFOA, uzrāda noturīgu organisko piesārņotāju pazīmes. Turpmāk tekstā ar nosaukumu "PFOA un tās savienojumi" tiek apzīmētas visas vielas, kas minētas šajā rindkopā. Nesen Eiropas Komisijas vārdā veiktā tirgus analīzē[4] tika konstatēts, ka 2010. gadā Savienībā aktīvu darbību veica tikai viens uzņēmums, kurš ražo amonija perfluoroktanoātu (APFO). Taču šis uzņēmums paziņoja, ka tas pārtrauc APFO ražošanu no 2010. gada augusta, bet tā tirdzniecību – no 2010. gada novembra. Tirgus analīze arī atklāja, ka Savienībā PFOA un APFO galvenokārt tiek izmantoti fluorpolimēru un fluorelastomēru ražošanā[5] un ka tieši šajā posmā šīs vielas nonāk vidē. 2013. gada 20. jūnijā ES Dalībvalstu komitejai panākot vienprātīgu vienošanos saskaņā ar Eiropas Parlamenta un Padomes Regulu (EK) Nr. 1907/2006, kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH)[6], PFOA un APFO tika noteiktas par īpaši bīstamām vielām (SVHC) un iekļautas ES apstiprināmo kandidātvielu sarakstā[7]. Šis lēmums, proti, PFOA un APFO noteikt par īpaši bīstamām vielām, tika pieņemts, pamatojoties uz dokumentāciju[8], ko Vācija sagatavoja saskaņā ar Regulas (EK) Nr. 1907/2006 XV pielikumu. Šajā dokumentācijā sniegtie zinātniskie dati atklāja, ka PFOA un APFO atbilst REACH regulas 57. panta c) apakšpunkta kritērijiem, proti, ir 1.B kategorijai piederīgas reproduktīvajai sistēmai toksiskas vielas, un jo īpaši – 57. panta d) apakšpunkta kritērijiem, kam atbilstīgi tās ir noturīgas, bioakumulatīvas un toksiskas (PBT). 2013. gada oktobrī PFOA un APFO tika klasificētas harmonizētajā sistēmā atbilstīgi VI pielikumam Regulā (EK) Nr. 1272/2008 par vielu un maisījumu klasificēšanu, marķēšanu un iepakošanu (CLP)[9], kas grozīta ar Komisijas Regulu (EK) Nr. 944/2013[10], un noteiktas par 2. kategorijas kancerogēniem, 1.B kategorijai piederīgām reproduktīvajai sistēmai toksiskām vielām, kam ir toksiska ietekme uz mērķorgānu (aknām) pēc 1. kategorijas atkārtotas iedarbības (STOT RE 1, aknas). Atbilstīgi šai klasifikācijai un saskaņā ar Regulu (EK) Nr. 1907/2006, kas grozīta ar Regulu (ES) Nr. 317/2014[11], PFOA un APFO (gan vielas tīrā veidā, gan kā sastāvdaļas maisījumos, kas paredzēti mājsaimniecībām) laišana tirgū un lietošana Savienībā ir aizliegta kopš 2015. gada 1. janvāra. Kopš tā laika Vācijas un Norvēģijas kompetentās iestādes kopīgiem spēkiem saskaņā ar REACH regulas XV pielikumu ir sagatavojušas dokumentāciju, lai ierosinātu attiecībā uz PFOA savienojumiem īstenot REACH regulā paredzēto ierobežošanas procedūru. Šī dokumentācija par ierobežošanu[12], kurā ierosināts ierobežot PFOA savienojumu (gan vielas tīrā veidā, gan kā sastāvdaļas citās vielās, maisījumos vai izstrādājumos) ražošanu, lietošanu un laišanu tirgū, tika iesniegta ECHA 2014. gada 17. oktobrī. Izcilo tehnisko īpašību (ūdens, eļļas un tauku atgrūšanas spējas) dēļ PFOA savienojumus izmanto dažādās patēriņa precēs, kā arī rūpnieciskos lietojumos. Savukārt šāda lietošana sekmē PFOA, tā sāļu un radniecīgo vielu nokļūšanu vidē lielos apmēros. Pasaules mērogā PFOA lietošana ir ievērojami samazināta ASV, Japānā un Savienībā. Tomēr ir svarīgi norādīt, ka fluorpolimēru ražošana tiek pārorientēta uz tādām valstīm kā Krievija un Ķīna, kurās, šķiet, liela daļa fluorpolimēru joprojām tiek ražota, izmantojot PFOA. To apliecina PFOA saturošas patēriņa preces, kas bieži vien Savienībā tiek importētas no trešām valstīm. Pasaules fluorpolimēru tirgus turpina nepārtraukti augt (katru gadu par 5–6 %). Minētajā dokumentācijā, pamatojoties uz pieejamo informāciju, tiek lēsts, ka patlaban ar importēto preču starpniecību Savienībā gadā nonāk 40 tonnu PFOA un tās sāļu. Turklāt aplēses rāda, ka Savienībā ražoto PFOA radniecīgo vielu apjoms ir 100–1000 tonnu gadā, kam klāt pieskaitāms vēl tāds pats Savienībā importēto šādu vielu apjoms. Jāpiebilst, ka PFOA radniecīgās vielas Savienībā nonāk importēto preču veidā, piemēram, ir tekstilprecēm, kurās ir patiešām ievērojams apjoms PFOA radniecīgo vielu. Papildus jau pierādītajām PBT īpašībām, ko apliecina iepriekš minētā REACH un CLP klasifikācija, XV pielikumā norādītajā ierobežojuma dokumentācijā arī ir izvērtēts jautājums par PFOA un tās savienojumu iespējamo pārnesi vidē lielos attālumos (LRT). Dokumentācijā iekļauta atsauce uz ziņojumu, kuru 2006. gadā sagatavoja ESAO un kurā secināts, ka notiek PFOA un tās savienojumu pārnese vidē lielos attālumos, turklāt šīs vielas ir konstatētas pat tik attālās teritorijās kā Arktika[13]. Dokumentācijā secināts – šis fakts apliecina, ka PFOA un tās savienojumu emisijas ir pārrobežu piesārņojuma problēma. Ņemot vērā patlaban pieejamo informāciju par PFOA un tās savienojumu PBT un LRT īpašībām un pamatojoties uz iepriekš minētajiem pētījumiem un ziņojumiem, tiek ierosināts atzīt, ka PFOA un tās savienojumi atbilst Konvencijas D pielikuma kritērijiem un tāpēc tos var uzskatīt par noturīgiem organiskajiem piesārņotājiem. PFOA un tās savienojumi joprojām tiek ražoti, lietoti un ievērojamā daudzumā netīši emitēti trešās valstīs. Sakarā ar šo ķīmisko vielu iespējamo pārnesi vidē lielos attālumos tie pasākumi, ko veic valstu vai Savienības mērogā, nav pietiekami, lai nodrošinātu augstu vides un sabiedrības veselības aizsardzības līmeni, un tāpēc ir vajadzīga plašāka starptautiska mēroga rīcība. Gaidot nākamo Noturīgo organisko piesārņotāju izvērtēšanas komisijas sanāksmi, kas notiks 2015. gada oktobrī, Komisijai būtu lietderīgi Savienības vārdā iesniegt Stokholmas konvencijas sekretariātā priekšlikumu par PFOA un tās savienojumu iekļaušanu Konvencijas A pielikumā. Tā ir nostāja, kas Savienības vārdā būtu jāpieņem saskaņā ar LESD 218. panta 9. punktu. 2. APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI ES dalībvalstu kompetentās iestādes 2014. gada jūlijā apstiprināja kopējās vienošanās dokumentu[14] par Konvenciju, Protokolu un REACH regulu. Lēmums iesniegt priekšlikumu par PFOA un tās savienojumu iekļaušanu Konvencijas A pielikumā ir balstīts uz šī kopējās vienošanās dokumenta secinājumiem, atbilstīgi kuriem apgalvots, ka procedūra vielas iekļaušanai REACH regulas XVII pielikumā (ierobežošana) var notikt paralēli ar procedūru, kurā viela tiek iekļauta kādā no Konvencijas pielikumiem. Turklāt REACH regulā paredzētās vielas ierobežošanas procedūras pabeigšana varētu palīdzēt noformulēt ES nostāju, kas tiks iesniegta Pušu konferencē, kurā tiks pieņemts lēmums par minētās vielas iekļaušanu sarakstā. Ja tiks ierosināts, ka PFOA un tās savienojumi ir iekļaujami Konvencijas A pielikumā, tiks noteikts jauns termiņš, lai apspriestos ar ieinteresētajām personām un citām Konvencijas ieinteresētajām pusēm un sagatavotu novērtējumu. 3. PRIEKŠLIKUMA JURIDISKIE ASPEKTI Pamatojoties uz šo priekšlikumu, tiks sagatavota informatīva dokumentācija saskaņā ar Konvencijas 8. panta 1. punktu un D pielikuma kritērijiem, bet pēc tam Konvencijas sekretariātā iesniegts priekšlikums par PFOA un tās savienojumu iekļaušanu Konvencijas A pielikumā. 2015/0066 (NLE) Priekšlikums PADOMES LĒMUMS par priekšlikuma iesniegšanu Eiropas Savienības vārdā attiecībā uz papildu ķīmisko vielu iekļaušanu Stokholmas Konvencijas par noturīgajiem organiskajiem piesārņotājiem A pielikumā EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 191. panta 1. punktu saistībā ar 218. panta 9. punktu, ņemot vērā Eiropas Komisijas priekšlikumu, tā kā: (1) Savienība ar Padomes 2004. gada 14. oktobra Lēmumu 2006/507/EK par to, kā Eiropas Kopienas vārdā noslēdz Stokholmas Konvenciju par noturīgajiem organiskajiem piesārņotājiem[15], 2004. gada 16. novembrī ratificēja Stokholmas Konvenciju par noturīgajiem organiskajiem piesārņotājiem (turpmāk "Konvencija"). (2) Savienība kā Konvencijas Puse var ierosināt labot Konvencijas pielikumus. Konvencijas A pielikumā uzskaitīti tie noturīgie organiskie piesārņotāji, kuru lietošana un ražošana jāizbeidz. (3) Atbilstīgi pieejamiem zinātniskajiem datiem un pārskata ziņojumiem, kā arī pienācīgi ņemot vērā Konvencijas D pielikumā izklāstītos skrīninga kritērijus, perfluoroktānskābe (PFOA), tās sāļi un PFOA radniecīgās vielas, kuras vidē var noārdīties, pārtopot par PFOA (turpmāk "PFOA un tās savienojumi"), uzrāda noturīgu organisko piesārņotāju pazīmes. (4) Saskaņā ar 59. panta 1. punktu un XV pielikumā norādīto dokumentāciju[16] Eiropas Parlamenta un Padomes Regulā (ES) Nr. 1907/2006, kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH)[17], PFOA un APFO ir iekļautas kandidātvielu sarakstā ar īpaši bīstamām vielām, kas atzītas par atbilstošām minētās regulas 57. panta c) apakšpunkta kritērijiem, proti, ir 1.B kategorijai piederīgas reproduktīvajai sistēmai toksiskas vielas, un jo īpaši – minētās regulas 57. panta d) apakšpunkta kritērijiem, kam atbilstīgi tās ir noturīgas, bioakumulatīvas un toksiskas. (5) Atbilstīgi REACH regulas 69. panta 4. punktam patlaban uz PFOA un tās savienojumiem attiecas XV pielikumā norādītā dokumentācija[18], kas iesniegta Eiropas Ķimikāliju aģentūrā, lai ierobežotu PFOA un tās savienojumu (vielas tīrā veidā vai kā sastāvdaļas citās vielās, maisījumos vai izstrādājumos) ražošanu, lietošanu un laišanu tirgū. (6) PFOA un tās savienojumi ir vielas, kuras nokļūst vidē lielos apjomos un kuru izplatība konstatēta visā pasaulē. Sakarā ar PFOA iespējamo pārnesi vidē lielos attālumos tie pasākumi, ko veic Savienības mērogā, nav pietiekami, lai nodrošinātu augstu vides un sabiedrības veselības aizsardzības līmeni, un tāpēc ir vajadzīga plašāka starptautiska mēroga rīcība. (7) Tāpēc Savienībai Konvencijas sekretariātā būtu jāiesniedz priekšlikums iekļaut PFOA un tās savienojumus Konvencijas A pielikumā. Šajā priekšlikumā un Savienības nostājā par nosacījumiem PFOA un tās savienojumu iekļaušanai Konvencijas A pielikumā būtu jāņem vērā visa nozīmīgā informācija, kas iegūta patlaban notiekošajā ierobežošanas procedūrā saskaņā ar REACH regulas 68.–73. pantu, IR PIEŅĒMUSI ŠO LĒMUMU. 1. pants 1. Savienība iesniedz priekšlikumu par PFOA un tās savienojumu iekļaušanu Stokholmas Konvencijas par noturīgajiem organiskajiem piesārņotājiem (turpmāk "Konvencija") A pielikumā. 2. Komisija šo priekšlikumu Savienības vārdā dara zināmu Konvencijas sekretariātam, iekļaujot visu nepieciešamo informāciju atbilstīgi Konvencijas D pielikumam. 2. pants Šis lēmums stājas spēkā tā pieņemšanas dienā. Briselē, Padomes vārdā – priekšsēdētājs [1] OV L 209, 31.7.2006., 1. lpp. [2] OV L 158, 30.4.2004., 7. lpp. [3] OV L 81, 19.3.2004., 35. lpp. [4] van der Putte I., Murin M., van Velthoven M., Affourtit F. 2010. Tādu risku analīze, ko rada perfluoroktānskābes (PFOA) un amonija perfluoroktanoāta (APFO) lietošana rūpniecībā un izmantošana patēriņa precēs. Novērtējums par riska mazināšanas pasākumiem saistībā ar iespējamiem ierobežojumiem attiecībā uz PFOA un APFO ražošanu, laišanu tirgū un lietošanu. Eiropas Komisija, Uzņēmējdarbības un rūpniecības ĢD. [5] Fluorpolimēri ir lielas veiktspējas plastmasas materiāli, bet fluorelastomēri – lielas veiktspējas sintētiskais kaučuks. [6] OV L 396, 30.12.2006., 1. lpp. [7] ED/69/2013 – pieejams http://echa.europa.eu/documents/10162/b54352de-0f2f-454c-bc83-04f191c560b7. [8] Pieejams http://echa.europa.eu/documents/10162/1b26b219-6783-4981-9acf-154d620937b4. [9] OV L 353, 31.12.2008., 1. lpp. [10] Komisijas Regula (ES) Nr. 944/2013 (Regulas (EK) Nr. 1272/2008 5. pielāgošana tehnikas attīstībai) (OV L 261, 3.10.2013., 5. lpp.). [11] Komisijas Regula (ES) Nr. 317/2014, ar ko groza Regulas (EK) Nr. 1907/2006 XVII pielikumu (attiecībā uz CMR vielām) (OV L 93, 28.3.2014., 24. lpp.). [12] Ziņojums par PFOA ierobežošanu, sagatavojusi Vācija un Norvēģija, publicēts 2014. gada 17. decembrī ECHA tīmekļa vietnē. Pieejams: http://www.echa.europa.eu/web/guest/restrictions-under-consideration. [13] ESAO, 2006. "SIDS Initial Assessment Report after SIAM 22 - Ammonium Perfluorooctanoate & Perfluorooctanic Acid", 1.-210. lpp. [14] CA/29/2014 – apstiprināts 2014. gada jūlijā REACH un CLP kompetento iestāžu apakšgrupas (CARACAL) 15. sanāksmē. [15] OV L 209, 31.7.2006., 1. lpp. [16] Pieejams http://echa.europa.eu/documents/10162/1b26b219-6783-4981-9acf-154d620937b4. [17] Eiropas Parlamenta un Padomes 2006. gada 18. decembra Regula (EK) Nr. 1907/2006, kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH) (OV L 369, 30.12.2006., 1. lpp.). [18] Ziņojums par PFOA ierobežošanu, sagatavojusi Vācija un Norvēģija, publicēts 2014. gada 17. decembrī ECHA tīmekļa vietnē. Pieejams: http://www.echa.europa.eu/web/guest/restrictions-under-consideration.